section_heading: Utjecaj Hackera na domaću igračku scenu
paragraph_text: S obzirom na to da je bio jedan od pionira na ovom području, Hacker je u prvom razdoblju izlaženja najviše pomogao generaciji rođenih drugom polovicom osamdesetih u njihovim prvim doticajima s informatičkim igrama, odnosno generacijama koje su Amiga, NES, Atari i sl. igračke konzole zaobišle. Razdoblje od 1997. do 2000. (era Voodoo kartica) bila je veliki napredak za časopis, s dolaskom 3D akceleriranih Voodoo kartica te igraćih konzola druge generacije (PlayStation, N64). Idejni začetnici i pokretači časopisa su njegovi vlasnici Senka Kušer i Tomislav Mijić koji vode časopis sve do njegova gašenja. Tim proširuju s nekoliko značajnih suradnika, novinara i entuzijasta koji su dali izniman doprinos uspjehu časopisa te stvorili, za relativno kratko vrijeme, vrlo čitan i omiljen mjesečnik. Krešimir Mijić, Marko Vulić, Dario Rakovac, Patrik Pencinger, Damir Rukavina,Krešimir Lauš, Berislav Jozić...neki su od vodećih i stalnih Hackerovih recenzenata. Na samim počecima, časopisu se pridružuje Silvano Bucić, bivši honorarni suradnik časopisa Moj Micro i veliki zaljubljenik u računala i računalne igre, koji je od novinara suradnika postaje jedan od važnijih osoba koje doprinose razvoju i napretku mjesečnika koji se po mnogočemu razlikovao od ostalih PC izdanja. Taj pionirski projekt radio se i u pionirskim uvjetima ali uz ogroman entuzijazam cijele ekipe, ljubav prema tematici ali i zajedničkom radu koji se osjetio u mnogim, tada rasprodanim brojevima časopisa. Iako su za Hacker pisali uglavnom mladi, neafirmirani autori, treba istaknuti da je Hacker uvijek imao visoke kriterije pri odabiru novinara a poticanje individualnog stila, iskazivanje stava, njegovanje humora i neformalni ton cijeloga lista, odražavao se na rastu popularnosti časopisa koji je na vrhu svoje popularnosti bio najčitaniji PC magazin u Hrvatskoj. Uređivački i novinarski zaokret Hacker je obilježio 1997. dolaskom novoga urednika, Kristijana Žibrega koji bio glavni urednik časopisa od 1997 - 2000. kada uz časopis počinju izlaziti i multimedijalni prilozi (CD, DVD). Uređivačku politiku časopisa posljednji preuzima tada već dugogodišnji novinar i suradnik Hackera, Damir Đurović, urednik pod čijom je palicom Hacker izlazio sve do gašenja.